Микеланджело Буонароти
Със плът кълчищена, сърце от сяра…

Превод от италиански: Драгомир Петров, 1970

chitanka.info

Със плът кълчищена, сърце от сяра…[0]

Със плът кълчищена, сърце от сяра

и с кости, сухи като съчки летни,

с душа без вожд и без юзди заветни,

с копнеж и със блуждаене без мяра,

с ума и сляп, и куц, за да преваря

тресавищата, примките безчетни

на този свят, щом мълнията светне,

веднага ще се овъгля в пожара.

На майсторството тънко естеството

надвива всеки, който упорит е,

ако от Бога нему е обречен.

Роден ни глух, нито пък сляп в окото,

размерен според огъня в гърдите,

нима съм крив, че нему съм наречен?

[0] Сонетът отново подхваща оригинално и изразително познатата ни вече тема за огъня, която символизира душевно горене и неспокойствието на поета, давайки същевременно израз на съзнанието за мощта на гения. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.